Συνδημότισσες και συνδημότες

Καλησπέρα σας.

Σας ευχαριστώ μέσα από την καρδιά μου, για την παρουσία σας.

Γιατί αφιερώνετε τον χρόνο σας για να είστε εδώ, δίπλα μου.

Αισθάνομαι περήφανος, γιατί έχω πιστούς φίλους.

Είστε όλοι εσείς.

Αισθάνομαι και βαριά ευθύνη.

Και εγώ και η Δημοτική μας Παράταξη «ΠΡΩΤΑ Ο ΑΝΘΡΩΠΟΣ».

Γιατί πρέπει να συνεχίσουμε να εργαζόμαστε για το καλύτερο αύριο στον Δήμο Πύλης.

Με βάση τα δικά σας όνειρα και τα δικά σας «Θέλω».

Φίλες και φίλοι,

Μεταφέρω σε όλους σας, τους χαιρετισμούς της πεδινής και ορεινής πατρίδας μας.

Από τον Δήμο Πύλης.

Θέλω να πω στην καθεμία και στον καθένα από εσάς που ζείτε, εργάζεστε και προκόβετε, εδώ στην Αθήνα, στην Πρωτεύουσα της Χώρας μας, ότι:

Είστε οι καλύτεροι πρεσβευτές του τόπου μας.

Είστε εσείς, που στον χώρο της καθημερινότητας σας, μεταφέρετε στους φίλους σας, στους συνεργάτες σας τις ομορφιές του Δήμου μας.

Γνωρίζετε, σε όποιον είναι δίπλα σας, τα δικά μας στολίδια.

Τα βουνά μας, τον κάμπο μας.

Τα μοναστήρια μας, τις παραδόσεις μας.

Τα γεφύρια και τα ποτάμια μας.

Το Χιονοδρομικό μας Κέντρο, τα απέραντα δάση μας.

Και το κυριότερο, εσείς είστε ο δικός μας σύνδεσμος με την κεντρική εξουσία.

Γιατί η κεντρική εξουσία παίρνει σημαντικό κομμάτι αποφάσεων που αφορούν τις ζωές όλων μας.

Και του δικού μας Δήμου.

**Σας ευχαριστούμεπολύ για ότι κάνετε για μας.**

Συνδημότισσες και συνδημότες

Σε εννέα (9) μέρες από σήμερα, την Κυριακή, 26 του Μάη, έχουμε Δημοτικές εκλογές.

Όλοι εσείς, με την ψήφο σας, θα επιλέξετε τον Δήμαρχο, το Δημοτικό Συμβούλιο και τα Κοινοτικά Συμβούλια.

Ζητώ να μην λείψει κανείς.

**Και αυτή την φορά η ψήφος σας έχει μεγάλη σημασία για τον Δήμο μας.**

**Γιατί,** για πρώτη φορά εφαρμόζεται το Πρόγραμμα «ΚΛΕΙΣΘΕΝΗΣ» στην Τοπική Αυτοδιοίκηση.

**Γιατί,** για πρώτη φορά έρχεται η απλή αναλογική.

**Γιατί,** παύει πλέον το σύστημα να είναι «Δημαρχοκεντρικό».

**Γιατί,** προκύπτει σαν αναγκαιότητα η συνεργασία, η σύνθεση, οι προγραμματικές συγκλήσεις.

Εμείς, σαν Δημοτική Παράταξη «ΠΡΩΤΑ Ο ΑΝΘΡΩΠΟΣ» και εγώ προσωπικά σαν Δήμαρχος απέδειξα ότι μπορώ, θέλω και πετυχαίνω την σύνθεση.

Ενώνω τους ανθρώπους.

Δεν υπάρχουν για μας τείχη και αποκλεισμοί.

Δεν υπάρχουν για μας **«χρώματα και κόμματα»** στα προβλήματα.

Δεν βρίσκονται στο λεξιλόγιο μας φράσεις του τύπου «ή εμείς ή το χάος».

**Συμπολίτισσες και συμπολίτες**

Στις 18 του Μάη του 2014, με την δική σας ψήφο προτίμησης και εμπιστοσύνης, αναλάβαμε τις τύχες του Δήμου μας, του όμορφου Δήμου Πύλης, στα χέρια μας.

Από την πρώτη Κυριακή.

Με περήφανη νίκη και εκλογικό ποσοστό 52%.

Σήμερα, στέκομαι, σεμνά και ταπεινά μπροστά σας, και ζητώ την Κυριακή, 26 του Μάη, την ανανέωση της εμπιστοσύνης σας.

**Γιατί, με βάση όσα κάναμε, μπορώ να σας κοιτάζω ίσια στα μάτια.**

Σήμερα, έχουμε μεγαλύτερη πείρα, αποκτήσαμε «σοφία», ήρθαν κοντά μας περισσότεροι συνδημότες μας, κάναμε την ομάδα μας πιο δυνατή.

**Ζητάμε ξανά μία περήφανη ΝΙΚΗ.** Μία νίκη με μεγαλύτερο ποσοστό.

**Από την πρώτη Κυριακή.**

**Γιατί,** με τις αλλαγές που έφερε ο ΚΛΕΙΣΘΕΝΗΣ, με την καθιέρωση της απλής αναλογικής, πλέον δεν υπάρχει η «χαλαρή ψήφος» της πρώτης Κυριακής.

Γιατί, είναι αλήθεια και όλοι πρέπει να το καταλάβουμε:

**Δήμαρχο και διοίκηση επιλέγεις από την πρώτη Κυριακή.**

Άρα, πρέπει συνειδητοποιημένα ο κάθε δημότης μας, να πάει στην κάλπη και να διαλέξει εκείνους που τους εμπνέουν πραγματική εμπιστοσύνη.

Καμία ψήφος να μην πάει χαμένη.

Είμαι σίγουρος ότι αυτό θα γίνει.

Γιατί η σημερινή σας παρουσία είναι μοναδική.

Είναι συγκινητική και ανεπανάληπτη.

Και σας ευχαριστώ πολύ, όλους.

Εκφράζω τον σεβασμό μου, την αγάπη μου και την υποχρέωση απέναντι σας.

Και την δικιά μου αλλά και των συνεργατών μου.

Μας δίνετε δύναμη, θάρρος και αποφασιστικότητα να συνεχίσουμε και να πετύχουμε.

**Έχω μάθει να μιλάω με την γλώσσα της καρδιάς.**

Ο ξύλινος λόγος, τα κείμενα των επικοινωνιολόγων, το lifestyle (λάιφστάιλ) δεν με αφορούν.

Καταθέτω τις γνώσεις μου, αυτά που ξέρω, τις αγωνίες μου, το έργο μου, το όραμα μου και σας μιλάω μέσα από την καρδιά μου.

Δεν θέλω να σας κουράσω.

Όμως δεν μπορώ να μην σας πω ότι:

Διανύσαμε σχεδόν, πέντε χρόνια μνημονιακού ελέγχου.

Συναντήσαμε στην πορεία μεγάλα εμπόδια που δεν περιμέναμε.

Χρειάστηκε να ξεπεράσουμε εμπλοκές στα γρανάζια της κρατικής γραφειοκρατίας.

Παρ΄ όλα αυτά καταφέραμε και υλοποιήσαμε μία σειρά από πράγματα.

Πρώτα και κύρια:

**Βάλαμε τέλος σε αντιλήψεις προσωπικής τακτοποίησης και οικονομικής ευημερίας κάποιων, με μοχλό τις αναθέσεις έργων.**

**Πλέον όλα τα έργα, μικρά και μεγάλα, βγαίνουν μέσα από νόμιμη δημοπρασία.**

**Με απόλυτη διαφάνεια στην διαχείριση των χρηματικών κονδυλίων και την εκτέλεση του προϋπολογισμού.**

**Για τον λόγο αυτό είμαστε όγδοοι στην γενική κατάταξη ανάμεσα σε 325 Δήμους.**

**Και καμαρώνουμε για αυτό.**

«Τρέχουν», τώρα που μιλάμε, έργα, που ήδη υπογράψαμε συμβάσεις και είναι σε εξέλιξη αλλά υπάρχουν και «ώριμα» έργα προς δημοπράτηση, με εξασφαλισμένες πιστώσεις ύψους δέκα τέσσερα εκατομμύρια πεντακόσιες χιλιάδες Ευρώ.

Επιτρέψτε μου, ενδεικτικά, να αναφέρω τα παρακάτω έργα που έχουν δημοπρατηθεί, έχουν ανάδοχο και θα ξεκινήσουν άμεσα οι εργασίες:

1. Αντιμετώπιση ζημιών και καταστροφών στις συγκοινωνιακές υποδομές του Δήμου Πύλης», δαπάνης 800.000,00 Ευρώ.
2. «ΑΙΘΟΥΣΑ ΣΥΝΑΘΡΟΙΣΗΣ ΚΟΙΝΟΥ ΣΤΗΝ Τ.Κ. ΠΗΓΗΣ», ποσού δαπάνης 300.000,00 Ευρώ.
3. Ασφαλτοστρώσεις οδών προς κτηνοτροφικές και γεωργικές εκμεταλλεύσεις του Δήμου Πύλης», δαπάνης 620.000,00 Ευρώ.
4. Κατασκευή αγωγού ύδρευσης από γεώτρηση Παλαιομοναστήρου μέχρι υδατόπυργο Λυγαριάς, ποσού 74.380,00 Ευρώ.
5. Αναπλάσεις κοινόχρηστων χώρων τοπικών κοινοτήτων Παλαιομοναστήρου και Πιαλείας 300.422,38€.
6. Διευθέτηση χειμαρρώδους ρεύματος (κλάδου) Καλογήρων 500.000€.
7. Συντηρήσεις Παιδικών Σταθμών Δήμου Πύλης, 572.000 Ευρώ.
8. «Αντικατάσταση εσωτερικού δικτύου ύδρευσης Κοινότητας Παλαιομοναστήρου», σε ποσό ύψους 1.000.000 Ευρώ.
9. «Ασφαλτοστρώσεις οδών σε Δ.Ε. Γόμφων και Πύλης» ύψους 1.150.000 Ευρώ.

Ευχαριστώ για αυτό τις τεχνικές υπηρεσίες του Δήμου μας, που ενώ αριθμητικά είναι λίγοι, όμως ποιοτικά είναι παρά πολλοί.

Δεν λέμε ότι τα κάναμε όλα. Κάναμε και λάθη. Αν τα κάναμε όλα τέλεια δεν θα ζητούσαμε την ψήφο σας για την επόμενη τετραετία.

Ζητάμε την ψήφο προτίμησης από σας για να κάνουμε και άλλα.

**Συμπολίτισσες και συμπολίτες,**

Ο συνδυασμός μας "ΠΡΩΤΑ Ο ΑΝΘΡΩΠΟΣ", είναι ΕΔΩ, είναι ΕΝΩΜΕΝΟΣ, είναι ΑΝΑΝΕΩΜΕΝΟΣ, είναι ΔΥΝΑΤΟΣ, είναι ΑΠΟΦΑΣΙΣΜΕΝΟΣ.

Δώσαμε έναν ΚΑΘΑΡΟ και ΕΝΤΙΜΟ ΑΓΩΝΑ.

**Για να συνεχίσουμε πάνω στον δρόμο που χαράξαμε.**

Εμείς θα συνεχίσουμε.

Με οδηγό μας τους παρακάτω άξονες, στρατηγικής και πολιτικής.

Πρώτον:

**Ο τομέας της καθημερινότητας του δημότη ήταν, είναι και θα είναι η πρώτη προτεραιότητά μας.**

Η καθαριότητα, ο σωστός ηλεκτροφωτισμός, η άμεση αντιμετώπιση έκτακτων φυσικών καταστροφών.

Θυμηθείτε το ΒΑΛΟΜΑΝΔΡΙ και τις πλημμύρες.

Θυμηθείτε την ΠΙΑΛΕΙΑ και τις κατολισθήσεις.

Θυμηθείτε το ΡΟΠΩΤΟ. Ξεχασμένο. Χωριό φάντασμα.

Εμείς, ξεκινήσαμε την διαδικασία της απομάκρυνσης των επικίνδυνων κτισμάτων στον κεντρικό οικισμό.

Με έργο της τάξης των 350.000,00 Ευρώ.

Εμείς, υπογράψαμε την εκτέλεση έργου, πάλι στο Ροπωτό, ύψους 170.000 Ευρώ, τώρα τον Απρίλη, για την βελτίωση των προβληματικών υποδομών του χωριού.

Έχει ολοκληρωθεί ήδη, η μελέτη γεωλογικής καταλληλότητας του οικισμού.

Με σκοπό την εξεύρεση χώρου για την μετεγκατάσταση των πληγέντων.

Δεύτερον:

**Η κοινωνική πολιτική.**

Το Κοινωνικό Παντοπωλείο, το Κέντρο Κοινότητας, το ΚΕΠ Υγείας, το Κοινωνικό Φαρμακείο, το Πρόγραμμα ΒΟΗΘΕΙΑ ΣΤΟ ΣΠΙΤΙ αυτή την στιγμή λειτουργούν. Ετοιμάζεται με τις υπηρεσίες Πρόνοιας και το Κέντρο ΑΝΟΙΑΣ.

Η συνεργασία μας με το Κέντρο Υγείας Πύλης βρίσκεται στο καλύτερο επίπεδο.

Η Περιφέρεια Θεσσαλίας, προχθές, ενέκρινε το αποτέλεσμα δημοπρασίας και ανάδοχο έργου, με σκοπό την αναβάθμιση των κτιριακών εγκαταστάσεων του Κέντρου Υγείας,ποσού ύψους 475.000 Ευρώ.

Η αγαστή συνεργασία μας με την Περιφέρεια Θεσσαλίας, με την κεντρική διοίκηση φέρνει αποτελέσματα.

Για τους πολλούς. Για τους δημότες μας και τους επισκέπτες μας.

Τρίτον:

**Ο πολιτισμός, ο Αθλητισμός και η Παιδεία.**

Στο κομμάτι αυτό είμαστε πολύ περήφανοι για ότι κάναμε και για ότι σχεδιάζουμε.

Κάναμε θεσμούς που δεν υπήρχαν.

Εκδηλώσεις του ΚΑΛΟΚΑΙΡΙΟΥ, για ντόπιους και επισκέπτες.

Γιορτές ΧΡΙΣΤΟΥΓΕΝΝΩΝ, τους ΠΟΔΗΛΑΤΙΚΟΥΣ ΑΓΩΝΕΣ, των ΑΠΟΚΡΕΩ.

**Σε όλες τις Κοινότητες.**

Στηρίζουμε δημιουργίες συγγραφέων, πολιτών του Δήμου μας.

Φτιάξαμε το Λαογραφικό Μουσείο του Αγίου Βησσαρίωνα.

Επόμενος στόχος μας η δημιουργία Λαογραφικών Μουσείων τόσο στην Πύλη όσο και στην Ελάτη.

Δεν ξεχνάμε την Ιστορία μας. Κάθε χρόνο και καλύτερα, θυμούνται οι παλιότεροι και μαθαίνουν οι νεότεροι.

Τα παιδιά, η σχολική Κοινότητα, είναι για μας το ΑΛΦΑ και το ΩΜΕΓΑ.

Τα παιδιά θα ξεκινήσουν την μεγάλη αλλαγή.

Για τον λόγο αυτό θα συνεχίσουμε να κάνουμε ότι χρειάζεται η εκπαιδευτική Κοινότητα για την διαρκή βελτίωση των συνθηκών της εκπαιδευτικής διαδικασίας.

**Με σωστές αθλητικές υποδομές.**

Να θυμίσω λίγο εδώ το έργο κατασκευής Προπονητικού Κέντρου στην θέση ΚΟΡΠ, στην Κοινότητα Βροντερού.

Έργου 610.000 Ευρώ.

Χωρίς μεγαλοστομίες, δηλώνω ότι:

Εμείς θα κατασκευάσουμε και τοπολυπόθητο Αθλητικό Κέντρο και το Κλειστό Γυμναστήριο στην Πύλη.

Αυτό αποτελεί αναφαίρετο δικαίωμα της νέας γενιάς, που σήμερα δυστυχώς βιώνει μια σκληρή πραγματικότητα.

Τέταρτον:

**Το περιβάλλον και ο τουρισμός.**

Ο Δήμος μας είναι πόλος προορισμού.

Το τουριστικό μας προϊόν είναι μεγάλης αξίας και μπορεί να γίνει μεγαλύτερο.

Η Πύλη, η Ελάτη, τα Στουρναραίϊκα, το Περτούλι, οι Γόμφοι, η Πιαλεία, το Νεραϊδοχώρι, το Μυρόφυλλο, η Φήκη η Νεράϊδα, η Μεσοχώρα.

Με τα μοναστήρια μας, με την ΠΟΡΤΑ ΠΑΝΑΓΙΑ, με τα πέτρινα γεφύρια, με τους νερόμυλους, με τα αρχαία ευρήματα, με το Χιονοδρομικό.

Πέμπτον:

**Ο σχεδιασμός,**

**ο προγραμματισμός,**

**η συνέχιση και η εκτέλεση νέων έργων.**

**Μικρών και μεγάλων.**

Με δημοτικούς πόρους αλλά και χάρη στο Πρόγραμμα ΦΙΛΟΔΗΜΟΣ, στο Πρόγραμμα ΕΣΠΑ, σε προγράμματα της Περιφέρειας Θεσσαλίας και της κεντρικής Κυβέρνησης.

Να μην ξεχνάμε πως μπροστά μας θα βρίσκεται σε εξέλιξη η επόμενη προγραμματική περίοδος 2021-2027.

Και εμείς ξέρουμε τον τρόπο και την μέθοδο.

**Φίλες και φίλοι**

Δεν είμαι επαγγελματίας της πολιτικής.

Δεν βιοπορίζομαι από την πολιτική.

**Λατρεύω όμως την πολιτική όταν αυτή φέρνει αποτελέσματα.**

Για τους πολλούς και όχι για τους λίγους.

Πιστεύω στις μεγάλες δυνατότητες του ευλογημένου Δήμου Πύλης και των ανθρώπων του.

Αγαπώ την Πύλη.

Αγαπώ την Δημοτική Ενότητα Γόμφων και τους ανθρώπους της. Την Δημοτική Ενότητα Πινδέων. Την Δημοτική Ενότητα Πιαλείων. Την Δημοτική Ενότητα Αιθήκων. Την Δημοτική Ενότητα Μυροφύλλου.

Την Δημοτική Ενότητα Νεράϊδας.

Έχω εμπιστοσύνη στις υγιείς δυνάμεις της περιοχής μας.

Πιστεύω ξεκάθαρα ότι: Σαν κοινωνία αξίζουμε καλύτερα και μπορούμε περισσότερα.

Είναι μεγάλη τιμή για μένα να είμαι επικεφαλής της Δημοτικής Παράταξης «ΠΡΩΤΑ Ο ΑΝΘΡΩΠΟΣ», που έρχεται από μακριά και θα πάει πολύ μακριά.

Και αυτού του ψηφοδελτίου.

Με ικανούς, άξιους συνδημότες μας.

Έτοιμους να εργαστούν σκληρά.

Πρόθυμους να γίνουν «υπηρέτες» των δικών σας συμφερόντων.

Με πολλούς νέους ανθρώπους, γυναίκες και άνδρες.

Δίπλα στους έμπειρους, οι νέοι,θα μάθουν όλα όσα χρειάζονται και πρέπει.

**Εμείς, φίλες και φίλοι, σκεφτόμαστε το ΑΥΡΙΟ αυτού του τόπου.**

**Εμείς, θα παραδώσουμε τα κλειδιά του Δήμου Πύλης, το 2023, στην επόμενη γενιά.**

**Με την δική σας ψήφο εμπιστοσύνης.**

ΚΛΕΙΝΟΝΤΑΣ:

Οι μεγάλοι μας στόχοι είναι:

Πρώτον:

Η ολοκλήρωση και η λειτουργία του Υδροηλεκτρικού έργου ΜΕΣΟΧΩΡΑΣ.

Έργου που θα αλλάξει την μορφή του Δήμου μας.

Παράλληλα η κατασκευή του Φράγματος Πύλης.

Δεύτερον:

Η ανάδειξη του Αρχαιολογικού Θησαυρού των Γόμφων.

Με τον Αντιπεριφερειάρχη, τον κ. Χρήστο Μιχαλάκη το προγραμματίσαμε, το βάλαμε σε σειρά εκκίνησης και θα το κάνουμε πράξη.

Τρίτον:

Η κατασκευή του ΠΑΡΚΟΥ ΤΩΝ ΓΕΦΥΡΙΩΝ στην Πύλη, η αξιοποίηση της παρόχθιας περιοχής Πύλης.

Τέταρτον:

Η οριστικοποίηση της Πιαλείας σαν ο φυσικός χώρος του ΑΣΚΛΗΠΕΙΟΥ.

Πέμπτον:

Το φυσικό αέριο στην Πύλη, στο Παλαιομονάστηρο, στην Πηγή και στις λοιπές Κοινότητες.

Το δικαιούμαστε και μάλιστα άμεσα.

Δεν θα μιλήσω για το ΧΙΟΝΟΔΡΟΜΙΚΟ του ΠΕΡΤΟΥΛΙΟΥ, δεν θα μιλήσω για το ΑΘΛΗΤΙΚΟ ΚΕΝΤΡΟ ΣΤΟ ΚΟΡΠ ΒΡΟΝΤΕΡΟΥ, για την ΚΛΕΙΣΤΗ ΑΓΟΡΑ της ΠΥΛΗΣ, για το ΑΘΛΗΤΙΚΟ ΚΕΝΤΡΟ της ΠΥΛΗΣ, για τους ΚΑΤΑΡΡΑΚΤΕΣ ΠΑΛΑΙΟΚΑΡΥΑΣ, για δύο λόγους:

Γιατί όλα τα παραπάνω έχουν δρομολογηθεί, έχει γίνει ο σχεδιασμός που χρειάζεται, υπάρχουν οι μελέτες, έχουμε ξεκάθαρη πολιτική βούληση πάνω σε αυτά και να ξέρετε, εμείς, θα τα ολοκληρώσουμε.

Με την δική σας ψήφο προτίμησης.

Αυτόν λοιπόν τον αγώνα θα τον δώσουμε ΟΛΟΙ ΜΑΖΙ, με ΕΝΟΤΗΤΑ. Χωρίς ΙΔΕΟΛΟΓΙΚΕΣ ΑΓΚΥΛΩΣΕΙΣ, χωρίς ΚΟΜΜΑΤΙΚΟΥΣ ΑΠΟΚΛΕΙΣΜΟΥΣ.

Ο συνδυασμός μας βάζει ΠΑΝΩ ΑΠ' ΟΛΑ το συμφέρον του τόπου και των πολιτών.

 Φίλες και φίλοι

ΞΕΡΟΥΜΕ τί θέλουμε.

ΞΕΡΟΥΜΕ πώς να το σχεδιάζουμε.

Είμαστε από τους πρώτους Δήμους της χώρας σε απορροφητικότητα πόρων του ΕΣΠΑ.

Ξεπεράσαμε ακόμα και τους εαυτούς μας, τα όρια μας.

Μέσα από την ψυχή μου ένα ΜΕΓΑΛΟ, ΜΕΓΑΛΟ ΕΥΧΑΡΙΣΤΩ.

Είμαι αισιόδοξος, είμαι σίγουρος για την εκλογική νίκη του συνδυασμού ΠΡΩΤΑ Ο ΑΝΘΡΩΠΟΣ από την Κυριακή που μας έρχεται.

Από την ΠΡΩΤΗ ΚΥΡΙΑΚΗ.

Θα ζητήσω να με εμπιστευθείτε ξανά για να συνεχίσω, μαζί με τους συνεργάτες μου να υπηρετώ τον Δήμο Πύλης.

Να συνεχίσω να κάνω ότι περνάει από το χέρι μου, για να πάμε τον τόπο μας πιο μπροστά.

Να κάνουμε τον τόπο μας αντάξιο των προσδοκιών μας. Ένα τόπο στον οποίο αξίζει να ζούμε εμείς και τα παιδιά μας.

Συνδημότισσες και συνδημότες μου

Χαίρομαι που και άλλοι συμπολίτες μας διεκδικούν την διοίκηση του Δήμου.

Η αλήθεια είναι και την ξέρετε όλοι.

Ο Δήμος Πύλης και η ίδια η πρωτεύουσα πόλη, η Πύλη, γνώρισε καινούργιους ανθρώπους.

Γνώρισε τους καινούργιους υποψηφίους.

**Και γνώρισαν και εκείνοι για πρώτη φορά.**

Τον πεζόδρομο της Ερμού, το Μεσοχώρι, το Κακκούρι, το Ροπωτό, το Πολυνέρι. Ίσως ακόμη να μην ξέρουν την Γκούρα, το ΚΟΡΠ στο Βροντερό.

Να μην ανησυχούν όμως.

Θα φροντίσουμε εμείς να τα μάθουν όλα. Μέσα στην νέα τετραετία.

Τους εύχομαι καλόν αγώνα.

Ο κυρίαρχος λαός της Πύλης,θα δώσει την απάντηση του σε λίγες μέρες από τώρα.

Σας εμπιστεύομαι απόλυτα και θέλω την κρίση σας.

Χωρίς φόβο. Αλλά με χαρά.

Φίλες και φίλοι,

Ο συνδυασμός μας "ΠΡΩΤΑ Ο ΑΝΘΡΩΠΟΣ" είναι η ΑΝΕΞΑΡΤΗΤΗ ΠΑΡΑΤΑΞΗ που ΕΝΩΝΕΙ όλους τους πολίτες.

Έχει την ιστορική ευθύνη να συνεχίσει το έργο που ξεκινήσαμε την προηγούμενη θητεία, βάζοντας τα πρώτα θεμέλια του μεγάλου Δήμου Πύλης, στην εποχή του ΚΛΕΙΣΘΕΝΗ.

Αυτό το ΟΡΑΜΑ, αυτό το ΠΡΟΓΡΑΜΜΑ για τον ΜΕΓΑΛΟ, ΙΣΧΥΡΟ και ΑΝΕΠΤΥΓΜΕΝΟ ΔΗΜΟ, είμαστε ΕΤΟΙΜΟΙ να υλοποιήσουμε με τους υποψηφίους Δημοτικούς Συμβούλους.

Είναι το ΨΗΦΟΔΕΛΤΙΟ ΤΗΣ ΕΝΟΤΗΤΑΣ, το ΨΗΦΟΔΕΛΤΙΟ ΤΗΣ ΝΙΚΗΣ, το ΨΗΦΟΔΕΛΤΙΟ της ΠΡΩΤΗΣ ΚΥΡΙΑΚΗΣ.

Ένας συνδυασμός ΕΜΠΕΙΡΙΑΣ και ΑΠΟΤΕΛΕΣΜΑΤΙΚΟΤΗΤΑΣ, με στελέχη ΕΜΠΕΙΡΑ και ΙΚΑΝΑ.

Ένας συνδυασμός ΑΝΑΝΕΩΣΗΣ, με πολλούς ΝΕΟΥΣ ΥΠΟΨΗΦΙΟΥΣ.

Σας ευχαριστώ πολύ…..

Σας θέλω δίπλα μου, σας θέλω μαζί μου.

Στην ίδια γραμμή.

Όλοι μαζί θα αλλάξουμε τις ζωές μας.

Όλοι μαζί θα δώσουμε στον Δήμο Πύλης την θέση που του αξίζει.

Σας ευχαριστώ πολύ.

(Χειροκροτήματα)

ΕΜΠΡΟΣ για το ΜΕΓΑΛΟ ΑΓΩΝΑ,

ΕΜΠΡΟΣ για τη ΝΙΚΗ της ΕΛΠΙΔΑΣ,

ΕΜΠΡΟΣ για τη ΝΙΚΗ της ΠΡΟΟΔΟΥ,

ΕΜΠΡΟΣ για την ΝΙΚΗ από την πρώτη ΚΥΡΙΑΚΗ.

Καλό αγώνα.

Σας ευχαριστώ όλους για την υπομονή σας και την προσοχή σας.

Γειά σας.

ΚΑΛΗ ΝΙΚΗ………